b'\n_START_ARTICLE_\nHaupitsi\n_START_PARAGRAPH_\nHaupitsi on kentt\xc3\xa4tykki, jonka putken pituus on 15\xe2\x80\x9325 kaliiperinmittaa. Putkipituuden suhteen haupitsi sijoittuu m\xc3\xb6rss\xc3\xa4rin ja kanuunan v\xc3\xa4liin. _NEWLINE_Haupitsin putki on yleens\xc3\xa4 lyhempi kuin kanuunan, mutta haupitsin voi suunnata suuremmalla maksimikorolla. Kaikilla haupitseilla ei kuitenkaan v\xc3\xa4ltt\xc3\xa4m\xc3\xa4tt\xc3\xa4 voi ampua yl\xc3\xa4kulmilla (yli 45 astetta). Historiallisesti haupitsin perusajatuksena oli toimia aseena, jolla voitiin ampua tykin painoon n\xc3\xa4hden raskaita kranaatteja suhteellisen l\xc3\xa4hell\xc3\xa4 sijaitsevaan maaliin. Kanuunoilla oli pidempi kantama, mutta ne olivat saman kaliiperisiin haupitseihin verrattuna huomattavan painavia. Ensimm\xc3\xa4isess\xc3\xa4 maailmansodassa 149\xe2\x80\x93155 mm haupitsit olivat tuliasemapainoltaan noin 3\xc2\xa0000 \xe2\x80\x93 4\xc2\xa0000 kg ja kantamaltaan 8\xe2\x80\x9310 kilometri\xc3\xa4. Saman aikakauden 149\xe2\x80\x93155 mm kanuunat painoivat 10\xc2\xa0000 \xe2\x80\x93 12\xc2\xa0000 kg ja kantoivat 17\xe2\x80\x9322 kilometri\xc3\xa4._NEWLINE_Haupitsit oli mahdollista rakentaa suhteellisen kevyiksi, sill\xc3\xa4 putken lyhyyden takia niiss\xc3\xa4 ei ollut mielek\xc3\xa4st\xc3\xa4 k\xc3\xa4ytt\xc3\xa4\xc3\xa4 suuria ruutipanoksia. Pieni ruutipanos johti maltilliseen rekyyliin, joka ei asettanut erityisen suuria lujuusvaatimuksia aseen lavetille. Kanuunoissa, joilla tavoiteltiin suurta kantamaa, oli oltava suuret ruutipanokset ja pitk\xc3\xa4 putki, jotta suuren ruutim\xc3\xa4\xc3\xa4r\xc3\xa4n palamisen tuottama energia voitiin tehokkaasti hy\xc3\xb6dynt\xc3\xa4\xc3\xa4. Pitk\xc3\xa4 putki oli huomattavan painava, ja sen per\xc3\xa4ytyminen suuren ruutipanoksen ty\xc3\xb6nt\xc3\xa4m\xc3\xa4n\xc3\xa4 asetti lavetille ja joustolaitteelle eritt\xc3\xa4in suuret vaatimukset. T\xc3\xa4st\xc3\xa4 syyst\xc3\xa4 my\xc3\xb6s kanuunoiden lavetit olivat huomattavan raskastekoisia. Pelkk\xc3\xa4 kanuunan lavetti saattoi painaa yli kaksi kertaa sen verran kuin kokonainen samankaliiperinen haupitsi._NEWLINE_Suhteellisen keveyden lis\xc3\xa4ksi haupitsi oli kanuunaa halvempi ja maastokelpoisempi. Haupitsi asetti my\xc3\xb6s huomattavasti pienemm\xc3\xa4t vaatimukset vetokalustolle, ja ne olivat usein hevosvetoisia. Kanuunalla puolestaan oli huomattavasti pidempi kantama._NEWLINE_Nykyisin varsinaiset haupitsit ovat verrattain harvinaisia, sill\xc3\xa4 useimmat kentt\xc3\xa4tykit ovat yleens\xc3\xa4 kanuunahaupitseja, joissa yhdistyy kanuunan pitk\xc3\xa4 putki ja haupitsin suuri koro. Toisaalta nykyiset kanuunahaupitsit ovat my\xc3\xb6s painoltaan yhtenevi\xc3\xa4 1. maailmansodan aikaisten kanuunoiden kanssa. _NEWLINE_Toisen maailmansodan aikana yleisimpi\xc3\xa4 olivat saksalainen 10,5 cm le. FH 18 (Leichtes Feldhaubitze 18) ja neuvostoliittolainen 122 mm haupitsi M1938._NEWLINE_Nyky\xc3\xa4\xc3\xa4n pienemmist\xc3\xa4 kaliipereista on luovuttu raskaan 120 mm:n kranaatinheittimist\xc3\xb6n kehittyess\xc3\xa4, ja yleisimm\xc3\xa4t kentt\xc3\xa4tykit ovat 155 mm l\xc3\xa4nsimaissa ja 152 mm (6 tuumaa) Ven\xc3\xa4j\xc3\xa4ll\xc3\xa4.'